

**ข่าวประชาสัมพันธ์**

**กรุงไทยทุบสถิติปี 65 กวาด 52 รางวัล ตอกย้ำผู้นำนวัตกรรม-บริการการเงินดิจิทัลและธนาคารเพื่อความยั่งยืน**

ธนาคารกรุงไทยประสบความสำเร็จ คว้า **“52 รางวัล”** จากองค์กรชั้นนำในประเทศและระดับโลก โดดเด่นด้าน **“ความเป็นผู้นำองค์กร”** สร้างการเติบโตอย่างแข็งแกร่ง ท่ามกลางความท้าทายรอบด้าน “**ด้านนวัตกรรม”** พัฒนาผลิตภัณฑ์และบริการดิจิทัล รองรับการเปลี่ยนแปลงของโลกธุรกิจที่ขับเคลื่อนด้วยเทคโนโลยี ตอบโจทย์ลูกค้าทุกมิติภายใต้วิถีชีวิตใหม่ สู่สังคมไร้เงินสด  **“ด้านความยั่งยืน”** ยึดหลัก ESG และเป้าหมายความยั่งยืน SDGs ดูแลลูกค้าประชาชนอย่างทั่วถึง  เท่าเทียม  ขับเคลื่อนเศรษฐกิจไทยสู่ความยั่งยืน  โดย**ปี 2565 ธนาคารได้รับรางวัลจากองค์กรชั้นนำในประเทศและต่างประเทศ รวม 52 รางวัล** เป็นรางวัลระดับนานาชาติ 31 รางวัล และรางวัลจากองค์กรชั้นนำในประเทศ 21 รางวัล ดังนี้

**รางวัลผู้นำและองค์กรยอดเยี่ยม  8 รางวัล** จากวิสัยทัศน์ และความมุ่งมั่นของผู้นำในการขับเคลื่อนองค์กรด้วยนวัตกรรม ธนาคารเติบโตอย่างแข็งแกร่งก้าวขึ้นมาเป็นผู้นำดิจิทัลแบงกิ้งของประเทศ ได้รับรางวัลผู้นำยอดเยี่ยม 5 รางวัล และสถาบันการเงินยอดเยี่ยม  3  รางวัล รางวัลโดดเด่นคือ  **Banking CEO of the Year Thailand 2022** จากนิตยสาร Global Banking & Finance Review **Best CEO in Banking – Mr. Payong Srivanich – Thailand 2022** จากนิตยสาร The global economics ประเทศอังกฤษ **รางวัลพระราชทาน Thailand Corporate Excellence Award 2022 สาขา Leadership Excellence** จากสมาคมการจัดการธุรกิจแห่งประเทศไทย (TMA) และ **Best Bank Awards 2022** จากฮ่องกง  เป็นต้น

**รางวัลด้านนวัตกรรม ผลิตภัณฑ์และบริการ** **26 รางวัล**  จากการนำนวัตกรรมมาพัฒนาผลิตภัณฑ์และบริการเพื่อตอบโจทย์ผู้ใช้งานทุกกลุ่มอย่างต่อเนื่อง ผ่านดิจิทัลแพลตฟอร์มที่ทุกคนเข้าถึงได้สะดวก **ด้านการชำระเงิน** พัฒนาบริการใหม่ เช่น **“เป๋าตังเปย์”** ซูเปอร์วอลเล็ตสำหรับคนรุ่นใหม่บนแอปพลิเคชัน “เป๋าตัง” **โครงการ “Point Pay”** นำคะแนนสะสมของพันธมิตร  AIS บางจาก และ MAAI by KTC มาใช้จ่ายแทนเงินสดในร้านค้าถุงเงินทั่วประเทศ **การออมและการลงทุน** ปฏิวัติการลงทุนของประเทศ ผ่านหุ้นกู้ดิจิทัล พันธบัตรวอลเล็ต สบม. และ Gold  Wallet ด้วยบริการที่ตอบโจทย์ ทำให้ผู้ใช้บริการเพิ่มขึ้นทุกแพลตฟอร์ม สิ้นปี 2565 มีผู้ใช้บริการแอปฯ เป๋าตังกว่า 40 ล้านคน Krungthai NEXT 16 ล้านคน Krungthai Connext 18 ล้านคน และแอปฯ ถุงเงิน 1.7 ล้านร้านค้า

**รางวัลโดดเด่น** คือ **International Innovation Award 2022** จาก Enterprise Asia ประเทศสิงคโปร์**AIBP Enterprise Innovation Award** จาก AIBP ประเทศสิงคโปร์ **Most Innovative Retail Bank-Thailand** จาก International Finance ประเทศอังกฤษ **รางวัลพระราชทาน Thailand Corporate Excellence Awards 2022 สาขา Product/Service Excellence สาขา Marketing Excellence และ SMEs Excellence Awards 2022** จากสมาคมการจัดการธุรกิจแห่งประเทศไทย (TMA) และ **Techsauce Global Summit 2022 : The Disruptor** เป็นต้น

นอกจากนี้ ธนาคารยังประสบความสำเร็จในการพัฒนาแอปฯ “**ONE Krungthai**” เป็นซูเปอร์แอปฯ  และ **Workplace in Your Hands** สำหรับพนักงาน เป็นกลไกสำคัญในการขับเคลื่อนธนาคารสู่องค์กรดิจิทัล ได้รับ 2 รางวัลนวัตกรรม คือ **International Innovation Awards (IIA) สาขา Organization & Culture** จากสถาบัน Enterprise Asia และ **Employee Experience of the Year** จากเวที Asian Experience Awards 2022 จัดโดย The Asian Business Review

**รางวัลด้านความยั่งยืน** **11 รางวัล** จากการดำเนินงานที่ให้ความสำคัญกับ ESG พร้อมนำ กรอบเป้าหมายการพัฒนาอย่างยั่งยืน (SDGs) มาปรับใช้ในการทำงานทุกด้าน โดยเฉพาะด้านสิ่งแวดล้อม และการลดความเหลื่อมล้ำในสังคม โดยพัฒนาผลิตภัณฑ์และบริการที่เป็นมิตรกับสิ่งแวดล้อม เช่น Green Finance ผลิตภัณฑ์การลงทุนดิจิทัลที่ไม่ใช้กระดาษ รวมถึงส่งเสริมประชาชนทุกกลุ่ม รวมถึงผู้พิการทางสายตา เข้าถึงบริการทางการเงินได้อย่างทั่วถึง รางวัลโดดเด่นคือ **Best CSR Bank Thailand 2022** จากนิตยสาร Global Banking & Finance Review ประเทศอังกฤษ **The Asset ESG Corporate 2021 ระดับ Platinum Award** จาก นิตยสาร The Asset จากฮ่องกง **รางวัลองค์กรต้นแบบความยั่งยืนในตลาดทุนไทยด้านสนับสนุนคนพิการ ประเภทดีเด่น** จากสำนักงานคณะกรรมการกำกับหลักทรัพย์และตลาดหลักทรัพย์ รางวัลด้านการกำกับดูแลกิจการที่ดี **ASEAN Corporate Governance Scorecard 2021** ประเภทรางวัล ASEAN Asset Class ในเวที ASEAN Capital Markets Forum (ACMF)

**รางวัลสนับสนุนการเติบโตของเศรษฐกิจ  4 รางวัล** จากการเป็นกลไกสำคัญของภาครัฐในการส่งต่อมาตรการช่วยเหลือเยียวยาประชาชน และมาตรการกระตุ้นเศรษฐกิจ ผ่านดิจิทัลแพลตฟอร์มที่คนไทยคุ้นเคย  รางวัลโดดเด่น คือ  **Best Social Impact Bank Thailand 2022** จากนิตยสาร CFI ประเทศอังกฤษ **Social Empowerment : Asia Responsible Enterprise Awards 2022** จากEnterprise Asia ประเทศสิงคโปร์

**รางวัลด้านความปลอดภัยทางไซเบอร์  3 รางวัล** คือ **รางวัลหน่วยงานที่มีการรักษาความมั่นคงปลอดภัยไซเบอร์ตามมาตรฐานสากลดีเด่นแห่งชาติ   รางวัลหน่วยงานที่มีการรักษาความมั่นคงปลอดภัยไซเบอร์ดีเด่นด้านการเงิน** และ **รางวัลสำหรับหน่วยงานที่มีการดำเนินการด้านความมั่นคงปลอดภัยไซเบอร์ด้านการพัฒนาศักยภาพบุคลากรดีเด่น** จากสำนักงานคณะกรรมการการรักษาความมั่นคงปลอดภัยไซเบอร์แห่งชาติ (สกมช.) สะท้อนความเป็นองค์กรที่มีมาตรฐานความมั่นคงปลอดภัยทางไซเบอร์

**ทีม Marketing Strategy**

**2 กุมภาพันธ์ 2566**